b'\n_START_ARTICLE_\nGrad Lobor - Pusti Lobor\n_START_PARAGRAPH_\nGrad Lobor \xe2\x80\x93 Pusti Lobor (hrva\xc5\xa1ko Loborgrad) je neko\xc4\x8d stal na strmem gri\xc4\x8du 3 km severno od naselja Lobor v Hrva\xc5\xa1kem Zagorju na ju\xc5\xbenem pobo\xc4\x8dju Ivan\xc5\xa1\xc4\x8dice. V razvaline je bil prepu\xc5\xa1\xc4\x8den \xc5\xbee v 1. polovici 17. stoletja in o njem pri\xc4\x8da le nekaj ostankov obrambnega zidu.\n_START_SECTION_\nZgodovina\n_START_PARAGRAPH_\nGrad je prvi\xc4\x8d omenjen leta 1244 kot gospo\xc5\xa1\xc4\x8dina, leta 1259 pa \xc5\xbee kot trdnjava, ki jo je ogrska kraljica Marija odvzela plemi\xc4\x8du Puchnu, sinu Urbana, in jo podarila vara\xc5\xbedinskem \xc5\xbeupanu Mihaelu. Na za\xc4\x8detku 14. stoletja je kot lastnik trdnjave omenjen Thomas Niger. 27. januarja1399 je ogrski kralj Sigismund Luksembur\xc5\xa1ki grad Lobor skupaj z Zagorsko \xc5\xbeupanijo podelil celjskemu grofu Hermanu II. Celjski grofje in dr\xc5\xbeavni knezi ter ve\xc4\x8dkrat hrva\xc5\xa1ki bani so grad imeli v posesti do 1456. Po smrti Ulrika II. Celjskega je bil grad eno leto v posesti njegove vdove Katarine Brankovi\xc4\x87. Leta 1457 je grad pridobil v last vojskovodja Celjskih, ki je postal hrva\xc5\xa1ki ban, Jan Vitovec in njegovi sinovi Jan, Janez in Viljem, od pribli\xc5\xbeno leta 1489 je lastnik gradu Jakob Sz\xc3\xa9kely, nato od leta 1494 ogrski kralj Matija Korvin, ki ga je leta 1504 podelil Franju Berislavi\xc4\x87u. Od leta 1517 je bil lastnik gradu Janos IV. B\xc3\xa1nffy, nakar je bil med leti 1525 \xe2\x80\x93 1905 v lasti dru\xc5\xbeine Keglevi\xc4\x87, ki ga je na za\xc4\x8detku 17. stoletja opustila in se preselila v novi dvorec v Loboru.'